ઉપરના પદમાં દરિયા સાહેબે નામજપની મહત્તા ગાઈ છે. નામજપ વગર કર્મની ગાંઠ છૂટશે નહિ. કર્મની ગાંઠ છૂટશે નહિ તો મુક્તિ મળશે નહિ. નામજપ વગર પાપ બળશે નહિ. પાપ બળશે નહિ તો પરમાત્મા મળશે નહિ. સત્સંગ અને રામભજન વગર તો કાળ તમને લૂંટી લેશે. તેટલો સમય તમારો નકામો જશે. આ કળિકાળમાં સત્સંગ અને રામભજન ઉત્તમ સાધનો છે. તેને છોડશો તો પસ્તાશો. મસોતાથી તમે મેલને સાફ કરશો પણ એ મસોતાના મળનું શું? બહરથી તમે શરીરને સ્વચ્છ કરશો પણ અંતરના મળનું શું? તેને દૂર કરવાનો કોઈ ઉપાય? હા છે. તમે પ્રભુ પ્રેમનો સાબુ બનાવો અને નામનું પાણી લો. તો ગમે તેવો મેલ દૂર થઈ જશે. આ હદયને શુદ્ધ કરવા માટે પ્રભુપ્રેમ અને નામજપ વગર બીજો કોઈ ઉપાય નથી. પ્રભુપ્રેમ વધશે તો આ ભેદ અભેદનો ભ્રમ દૂર થઈ જશે . સર્વમાં તમને પ્રભુનાં દર્શન થશે. કર્મના પડ ભેદાઈ જશે. ગુરુની વાણીને જે અંતરમાં ઉતારે છે, સમજે છે અને તે પ્રમાણે વર્તન કરે છે તો તેનાં સર્વ સંશય છૂટી જાય છે. હે મનુષ્ય તું રામનું ધ્યાન કર તો અમૃત વરસાદ વરસશે.